དེ་ནས་མུ་མཐུད་དུ་དར་རྒྱལ་སྤུན་གསུམ་གྱི་རྫ་སྐེད་བརྒྱུད་དེ་ཕལ་ཆེར་ལེ་བར་ལྔ་ཙམ་བསྐྱོད་པའི་མཚམས་ཀྱི་རྫ་གསེབ་ཏུ་དྭངས་ཤིང་གཙང་བའི་ཆུ་མིག་ཅིག་ལྷོག་ལྷོག་གིས་བཞུར་འོངས་པ་དང་འཕྲད་ཅིང་།དེ་ནི་དར་རྒྱལ་ལྷ་མཚོ་དཀར་མོའི་མཚོ་ཆུ་ཡིན་པ་དང་།གནས་དེར་ཐོན་པ་ན་མི་ཀུན་གྱིས་ཁ་ངོ་གཙང་མར་བཀྲུ་ལ་བཤད་ཚུལ་ལྟར་ན་དར་རྒྱལ་ལྷ་མཚོ་དཀར་པོའི་མཚོ་ཆུས་བྱིན་རླབས་ཞུགས་ནས་རང་ཉིད་ཀྱི་མི་གཙང་བ་དག་རྨང་ནས་བཤལ་བའི་ཕན་ཡོན་ལྡན་པར་བཤད།དེ་ནས་གོམ་པ་བརྒྱ་ཙམ་གྱི་ལ་ཐུང་ཞིག་གི་ཁར་བུད་ན་དར་རྒྱལ་ལྷ་མཚོ་དཀར་པོ་མིག་མདུན་དུ་ལྷག་གེར་མངོན་ཡོང་ལ།དེ་ནི་སུ་ཞིག་ཡིན་རུང་མཐོང་བ་ཙམ་གྱིས་དད་པའི་སྤུ་ལོང་གཡོ་བར་བྱེད།མཚོ་ཁ་རུ་གནས་བདག་དར་རྒྱལ་སྤུན་གསུམ་ལ་ལྷ་བསང་གཏོང་སའི་བསང་ཁྲི་ཆེན་མོ་ཞིག་ཡོད་ཅིང་དེ་ནས་ཀྭི་ཀྭི་བསོ་བསོའི་སྒྲ་དང་བཅས་ཏེ་ལྷ་བསང་གཏོང་བའི་སྲོལ་ཡོད།བཤད་རྒྱུན་དུ་དར་རྒྱལ་སྤུན་གསུམ་གྱི་ཁ་ཕྱི་ལ་འཁོར་ཡོད་པ་དང་དར་རྒྱལ་ལྷ་མཚོ་དཀར་པོ་ནི་དེའི་དཀྱིལ་དུ་འཁྱིལ་ཡོད།རྒྱང་ནས་བལྟས་ན་མཚོ་མོ་དེ་ནི་དངུལ་དཀར་གྱི་མེ་ལོང་ཞིག་ཐང་ལ་བཞག་པ་དང་འདྲ་ཞིང་དེའི་མཐའ་སྐོར་གྱི་རྫ་རིའི་ཁ་དོག་ལྡོག་བརྙན་དུ་འཆར་བས་དབྱར་དགུན་སྟོན་དཔྱིད་མེད་པར་མཚོ་མོའི་མདོག་ནི་དངུལ་དཀར་གྱི་མདོག་ཏུ་སྣང་།